b'\n_START_ARTICLE_\nTine Thing Helseth\n_START_SECTION_\nBiografi\n_START_PARAGRAPH_\nHelseth begynte \xc3\xa5 spille trompet som syv\xc3\xa5ring, og har utdannelse fra Foss videreg\xc3\xa5ende skole og konservatorieavdelingen p\xc3\xa5 Barratt Due musikkinstitutt i Oslo, der hun ble undervist av Arnulf Naur Nilsen. Hun regnes i dag som en av de ledende trompetistene i sin generasjon ._NEWLINE_Som yngre spilte hun blant annet i Sofiemyr Skolekorps, regjerende norgesmestere fra 1. divisjon 2008 og 2009, og i Sagene Janitsjarkorps som flere ganger har konkurrert i Norges Musikkorps Forbunds elitedivisjon. I 2004 mottok hun Talentprisen, og i 2005 kom hun p\xc3\xa5 andreplass i International Trumpet Guild Competition Theo Charlier i Wien. Hun fikk ogs\xc3\xa5 Oslo Musikkl\xc3\xa6rerforenings \xc3\xa6respris i 2005. I mai 2006 vant hun 2. pris i Eurovision Young Musicians Competition. Konserten med Wiener Symphoniker fra R\xc3\xa5dhusplassen i Wien med 40\xc2\xa0000 publikummere tilstede ble direktesendt over hele Europa. I desember 2006 ble hun tildelt den svensk-norske Prins Eugens Kulturpris. I tillegg mottok hun Luitpold-prisen som \xc3\xa5rets beste og mest interessante unge kunstner under Kissinger Sommer-festivalen i Tyskland i 2007. Hun ble k\xc3\xa5ret til \xc3\xa5rets nykommer under Spellemannprisen 2007 og mottok et arbeidsstipend p\xc3\xa5 200\xc2\xa0000 kroner fra Gramo. Under TV-sendingen opptr\xc3\xa5dte hun sammen med Det norske kammerorkester. Samme \xc3\xa5r spilte hun p\xc3\xa5 \xc3\xa5pningsnummeret under Nobels fredspris-konserten, som vises over store deler av verden. I 2009 fikk hun Borletti-Buitoni Trust Fellow-stipendet, og i 2010 mottok hun Mozart Award i Dortmund. Etter dette har hun spilt p\xc3\xa5 scener som Royal Albert Hall._NEWLINE_Helseth har gitt ut flere album. Debutalbumet kom i 2007 og ga henne Spellemannprisen 2007 som \xc3\xa5rets nykommer. Andrealbumet Mitt hjerte alltid vanker kom i 2009, inneholdt julemelodier, og solgte til gull etter bare tre uker . Tredjealbumet, Storyteller, ble lansert i Norge i 2011 og internasjonalt i 2012, og havnet p\xc3\xa5 britiske Amazon sin liste over de beste klassiske utgivelsene i 2012 . Hennes fjerde album er titulert Tine, og blir gitt ut i mars 2013. _NEWLINE_I 2012 lanserte hun festivalen tine@munch. Trompetisten st\xc3\xa5r selv som kunstnerisk leder, og det er Munchmuseet i Oslo som er arena for festivalen, som er del av det st\xc3\xb8rre arrangementet Munch150 . _NEWLINE_Helseth er ogs\xc3\xa5 leder i tenThing Brassensemble, som best\xc3\xa5r av 10 messingbl\xc3\xa5sere som presenterer klassisk materiale i messingdrakt, og som har gitt ut album og spilt konserter i Norge, Europa og Asia  . Hun spiller ogs\xc3\xa5 med Tine Thing Helseth Quintet, et jazz/tangoensemble dannet i 2010.'